Dedicată părinţilor mei, cu dragoste 

POEZIA HANNEI BOTA 

O viziune nu doar originală, ci extraordinar de proaspătă oferă 
acest ultim volum de versuri al Hannei Bota, autoare cunoscută 
cititorilor familiarizați cu lirica religioasă. 

Hanna Bota are profunde cunoştinţe teologice, așadar o temelie 
solidă cultural, și pe această bază își permite să brodeze suav. Dincolo 
de sensibilitatea versului se observă zbuciumul trăirii, căci, nu-i așa, 
frate și iubite cetitorule, cum ar zice cronicarul, ne interesează și 
trăirea nu doar voroavele. 

Agăţate de istorie, ca s-o parafrazăm pe poetă, anotimpurile 
credinței devin un alter ego în care locuiește sfânta lumină. 

Am fi nedrepţi şi incompleţi dacă n-am sublinia cu tărie buna 
cunoaştere a limbii române de către Hanna Bota. Nu doar despre limba 
dulce și înţeleaptă ar fi vorba, ci şi de limba modernă, vie, pretabilă 
concepției, adică ideii, voi să spun metafizicii. 

Petre Anghel 

RUGĂ PENTRU DOMNUL MEU 

Ruga urcă spre ceruri, vie. 

şi-aprinde pe altar scânteia; 

credința aduce bucurie. 

veşminte alb-albastre, fac să clinchene un clopoțel sau o rodie 
de pe poala mantiei să se legene; 

O mână de tămâie și-un strop din meritele Lui este suficient să 
coloreze ruga intens; 

sângele şterge mâna străpunsă alină, mângâie peste înc-o 
durere. 

Doar noi doi 

Eu jos - atât de jos El sus - atât de sus și ruga cărare dinspre 
mine spre Sanctuar urcând. 

SEMĂNĂTORUL 

Am rămas un drum călcat în picioare de drumețţi, hoarde de 
migratori ce-au promis statornicie dar au plecat luând comorile 
sufletului jefuind sentimente și liniște sugrumând și urma de încredere 


ce-a mai rămas; 

seminţele Tale nu încolţesc le vântură veneticii le fură 

La margine de drum o stâncă dură cremene seacă pentru cel ce 
pășeşte fără un pin sau un cuib de pasăre inima ascunsă bate atât de 
departe bate atât de stins încât trecătorii n-aud durerile 

— Oricum, nu știu că și stâncile simt - Semințele Tale n-au 
rădăcini şi n-aduc rod 

Boabe, ceva rod Ți-aș întinde napoi dar dorințele au crescut cât 
copacii până la nori e iubirea de sine ca miriștea gata să ardă sunt griji 
şi nevoi 

Nu mai încape nu vezi că nu mai încape nimic roditor în timpul 
meu? 

De-ai ara drumul adânc înfigându-ți iubirea, de-ai sfărâma 
stânca probășindu-mă peste Tine fără s-o spulberi de-ai smulge 
copacii și i-ai lăsa să se usuce mi-ar rămâne inima-ogor pentru iubire. 

RĂSTIGNIT DE LA NAȘTERE 

Fără să caut am găsit o cărare printre copaci și arbuști ascunsă 
printre stânci și izvoare, printre piscuri de zâmbet și soare printre 
bulgări de noroi şi dureri o cărare condusă de renunțare luminată 
de-un cântec netezită de aripa îngerilor pasul meu aleargă-ntr-acolo 
inima găsește un prune-Răstignit sufletul meuse-nchină adânc aurul 
mi-e iubirea smirna durerea ce-o frânge tămâia-imaginea jertfei la 
cruce L-am găsit II iubesc și-L urmez până dincolo de-nviere în templul 
ceresc. 

CĂLĂTORIND 

Atâţia Lazări au murit, Marii şi Marte plâng pe la morminte. 

În plânsul cerului se scurge jalea peste obrazul 

Fiului, fiori trecând. 

De ce să plângi, lisuse? 

Nu pentru Lazăr. 

El doarme doar, porunca învierii așteptând. 

De ce să plângi? 

De plânsul nost ţi-e milă. 

Marii și Marte hohotind a jale la morminte. 


Și te cutrmuri tot când răzvrătirea mai smulge un om, mai 
lovește o viaţă. 

Ţi-e inima grea de durerea pământenilor și te-nfiori, te tulburi 
în drum spre nviere. 

Lazării, fraţii tăi, frații noştri aşteaptă cuminţi imperativul 
trâmbiţei tale. 

De ce plângi? 

De noi Ți-e milă orbi care se-mpiedică şi cad cu nasul în țărână, 
în propriile lor trăiri, şi nu mai văd nici viața Ta, nici viața lor, nici 
veșniciile de dincolo... 

CU CHIPUL TĂU 

Cântăreşte-mă dacă mă găsești prea uşor așază asupra-mi greul 
Cuvântul Tău. 

Priveşte-mă: 

dacă mă vezi înjumătățit crește-mi credința cu bobul de muștar 
ca s-ajung un întreg. 

Dacă m-am avântat prea în înalt și-am uitat că nu cresc până la 
cer copacii atunci frânge-mă Tu într-o cruce, ca de pe aceeași colină a 
lumii înfiptă să încep iarăşi urcarea... 

De sunt uscat să nu mă tai, mai ține-mă un an, de-ncep să mă 
scufund salvează-mi eşuatele gânduri în întuneric de pășesc, artificiul 
veciilor să lumineze așteptarea 

Cercetează-mă iarăși și iarăși sunt oare așa cum mă dorești? 
Poţi să vezi chipul divin propus? 

şi dacă nu începe iarăși: frânge, rupe, curăță, topește, frământă 
şi zideşte ca-n prima zi. 

N-o să mă răzvrătesc. 

Un om cu chipul Tău să fiu, doresc. 

CĂUTARE 

Ţi-aș fi adus un vas de alabastru dar n-am mai găsit în secolul 
acesta modern deși am căutat în toate hrubele uitate de antici şi n-am 
găsit nici mirul orientului. 

Dar m-am grăbit să găsesc casa lui Simon, în timp ce-mi adunam 


lacrimile în pumn măcar picioarele prăfuite în conștiințele noastre să ți 
le spăl. 

Mi-am despletit părul şi l-am lăsat să fluture printre părerile 
altora, ştiind că ei vor dori să-l ascundă sub voalul unor forme, sau să 
mi-l taie; 

că o să mă condamne pentru gestul meu. 

Oh, dar n-am găsit casa lui Simon. 

Erau printre noi mulţi farisei, leproși curăţiți ca blidele pe 
dinafară dar cu inima neschimbată. 

Ucenici am văzut plecând doi câte doi cu vestea cea bună. 

Dar, Doamne, eu pe Tine te caut. 

fără vas, fără nard, doar eu am rămas cu lacrimi în pumn și 
inima tânguind dorul, pregătită să construiesc locuirea-mpreună. 

APOSTAZIE 

Am venit între voi plin de fiorul iubirii, plin de exuberanța 
descoperirii profunzimilor de-adevăr. 

Dar în scurt timp mi-aţi astupat fânânile ce-au țâșnit de la sine 
cu pietre şi noroi. 

Aţi cioplit nişte gratii mari, şi-aş fi încăput cu totul în colivie 
dacă o aripă n-ar fi fost prea lungă; 

nu se acomoda nicicum sistemelor voastre - atunci, ați tăiat-o. 

Am sângerat o vreme, n-am mai zburat, dar mi-am reamintit de 
cântecul îngerilor și n-am putut multă vreme să tac am învățat să cânt 
în colivie știind că oricum n-am să mai zbor niciodată fără aripă. 

De-atâta cântat mi-a crescut ciocul atârnând afară liber ca o 
excrescenţă ce sfida tradiţiile moștenite și cultivate 

Atunci v-aţi adunat pentru o nouă ciuntire. 

Fără cioc, cu ochii mari de nedumerire am rămas mut niciodată 
n-am mai cântat, însă privindu-mă mulți mi-a crescut mâna ca să pot 
să-i ating să-i mângâi, să le-mpreun cu ei în rugă şi-am rămas fără 
mână. 

Nu zbor, nu cânt sunt după propriul vostru chip. 

Mi-e teamă şi să iubesc, ca nu cumva inima mea fericită să 
crească mare și ca să nu spargă gratiile încarcerării mi-ați smulge-o 


din piept să rămân ca unii dintre voi: 

cu un adevăr fără iubire. 

HAGIOGRAFUL 

Scrie cu degetul pe nisip fărădelegile noastre multe adânci și 
dureroase poveri. 

Doar pe nisip... 

un singur talaz și se şterg, le albeşte cu-n gest de jertfire. 

Scrie cu degetul pe stâncă zece cuvinte-săpate cu foc de iubire 
ca să rămână, cuvinte ce intră în noi și ele nu mai sunt vorbe ci chip pe 
inima mea din Cuvânt; 

rămas cu un gest de jertfire pe El îl văd desenat în iubire... 

EXOD 

m-ai scos din Egipt un rob al formelor idolatre; 

să fiu liber străbătând preeriile spre Canaan, desculț trecând 
prin lordan şi prin mare. 

Dar, iată, Egiptul e-n inima mea și lanţurile, și cărămizile toate 
lucrate acolo apasă, templele, sărbători ale iubirii de sine, hieroglifele 
de rugă și vrajă ocultă au rămas în plăcerile mele cum ai putea să mă 
scapi de mine, să mă scoţi din inima mea? 

locuirea în Tine o vreau. 

— Să locuiesc în Tine ca-ntr-o pădure a înălțimilor un templu de 
jertfă câmpie de pace, o vie a dragostei. Să locuiesc în Tine și să uit să 
mai fiu eu. 

NESFÂRŞITA RĂBDARE 

Doamne ce risipă de răbdare pentru turma aceasta în care 
fiecare pe altă direcție înaintează. 

Adună-ne-n poală şi poartă-ne Tu pe căile Tale. 

DE CRĂCIUN 

Seri lungi de iarnă ningând rar cu fulgi căzând în dans de 
colinde la gura sobei ascultând povestea copilului născut într-o iesle. 

Urmele cămilelor 

Pe nisipul orientului oi cu tălăngi păstori cu toiege pășind spre 
iesle, o stea nouă prevestind împărat călăuză spre îngenunchere. 

Betleemul e-atât de departe încât pare o poveste cântată. 


Colind ce răscolește copilării în care credinţa era mai tare ca 
neputința. 

lisuse, de n-ar fi dorul de Tine simţit în inima muritorilor 
cântecul îngerilor de „Pace”. 

ar deveni o taină 

Dar 

Te-ai născut nu doar atunci ci-n fiecare clipă câte-un pic în noi 

Te-ai născut. 

HOINAR 

Pe El nu-l poţi căra ca pe-un rucsac în spate purtându-L pe-unde 
hoinăreşti prin gări, piețe, teatre, sau piscuri de neîncredere și 
compromisuri; 

şi n-o să-L poţi abandona când trebuie să-ți schimbi ținuta, să-ți 
iei haina de gală pentru vreun spectacol al iubirii de sine. 

Tu nu II poţi avea așa cum ai un ban în buzunar El însă poate să 
te țină-n pumn, prin jertfă. 

ADESEA DOAR EL 

Imaginea patriei perfecte cu migală construită în inimă de 
locuirea Lui în ea lasă loc doar unei rostiri de binecuvântare, un licăr 
de lumină jucăușă sub pleoape ca semn al împlinirii. 

E bine în inimă El și cu mine, niciodată doar eu, adesea doar El. 

NUMAI ODATĂ 

Am văzut mâna care-ntr-o după masă de vineri a sfâșşiat 
perdeaua din Templu fără să profaneze sfântul locaș devenit oricum 
inutil; 

aceeași mână care a scris un „mene-mene” pe pietrele 
babiloniene fără grabă, nesperiat de-atâta beţie și deșănţare; 

aprinse rugul din pustie nemistuit de flăcări a sfărâmat lanţul 
încarcerării lui Petru, a deschis şi poarta fără să scârție din țâţâni. 

Am văzut mâna aceea mângâindu-mă odată, o singură dată am 
văzut-o și de-atunci zâmbesc totdeauna mâinii pe care n-o văd dar 
simt cum mă mângâie pe dinlăuntru iarăși şi iarăși. 

UMILINȚĂ 


pierdute în suburbiile conștiinței aproapelui. 

Când sufletul lui pare că s-a rupietrit oricum e prea târziu, prea 
târziu... 

picioarele bătătorite nespălate rămân. 

Calcă picioarele prin bălți şi mizerii, se târăsc printre 
putrezicirni şi dureri, ating o neiubire, dau cu bocancul într-o jeluire; 

când se descalță rănile frâng pasul și opresc înaintarea. 

Ar trebui cineva să se plece să spele aceste picioare târâte în 
mlaștinile vremii dar cine? 

lisus a spălat o singură dată şi a plecat cine să lege rănile 


NUMAI TU 

Sunt ca un adolescent în încercarea de-a păşi mai departe, de-a 
urca muntele, stâncă după stâncă, cu bocancii grei pe poteca îngustă, 
până valea întreagă, Ziguratele Babilonului și Râul cel Mare rămân 
acolo jos, departe, până când vârful rămâne singurul scop de-a înainta 
printre rafale de împotriviri. 

Sunt ca un adolescent în încercarea de-a păși în rostul vieții: 

mi-am spulberat visele ca pe niște fulgi ce nu le mai pot strânge 
niciodată luate, împrăştiate de alizee... 

mi-am zdrobit speranţele zidite întărite, fortificate, atât de 
neputincioase apoi... 

mi-am spălat durerile cu apă, cu multă silitră, mi-am măturat 
amărăciunile, le-am aruncat în groapă, apoi le-am astupat cu pământ; 

am scuturat şi bucuriile şi iubirile oh iubirile s-au prea învechit, 
prea se-nghesuiau să mă ţin în lanţuri 

Mi-ai rămas numai Tu: vis şi speranţă, durere-amară și iubire. 

Sunt ca un adolescent în încercarea de-a păși pe urmele Tale 

Și tot ce vrei să fiu - eu sunt. 

TENTAȚII 

Ai lăsat să mă acopere talazurile negre ale durerii ca să te văd pe 
Tine umblând desculț peste ele. 

„ai lăsat să-mi acopere norii piscurile mândriei ca să-mi plec 
ochii albiți şi să te văd pe Tine pe o colină umil așteptând lângă cruce. 


„ai lăsat să-mi ploaie neputința, să-mi potopească rușinea 
lucrul mâinilor mele, ca să mă-nchizi într-o corabie ce poate să mă 
scoată din mine ca tot atâtea zile să locuiesc în inima Ta, să nu-mi mai 
fie dor să ies ci să rămânem acolo-mpreună. 

De n-ar fi fost durere de n-ar fi fost neputinţă și întrebări fără 
răspuns, aş fi fost tot acolo bătând cuie în palmele Tale, fără să știu că 
cel cu ciocanul sunt eu, fără să ştiu că ești Tu cel întors peste lumea 
mea îmbrățișându-l în jertfă. 

REGĂSIREA LA CRUCE 

Dacă pe munte ai reușit să te caţeri și Gologota ai trecut-o spre 
cruce priveşte-L pe el: 

cupa ce-o strângi în pumn ca s-o sorbi mai apoi e doar legământ, 
durerea din cupă a ales s-o soarbă El; 

pâinea ce-o frângi e doar amintire a morții, trădarea și plata și 
moartea l-au frânt pe El. 

Dar cine eşti tu, cel prosternat la picioarele crucii? Marie ești, 
plângându-ţi sabia ce inima a străpuns-o sau ești ucenic în fugă 
părăsindu-și Maestrul? ori poate ești Pilat rămas în cetate cu mâinile 
ude şi suflet murdat zbătându-se-n laşitate? Priveşte să vezi cine ești: 

loan iubindu-şi Domnul până la moarte... eşti Petru plângând în 
îngânarea cocoşilor până ce noul Petros se naște, sau luda trădându-și 
viaţa şi şansa-nfierii pentru ultima dată? 

Cine eşti tu cel ce stă la piciorul crucii azi sorbindu-ţi paharul 
pâinea frângând? 

Eşti spălat de păcat, eşti fără de vină cu „Ecce homo” alături! 

Priveşte-te bine 

Durerea şi ura, nelegiuirea și rana ţi s-au luat le-a preschimbat 
Hristos în biruinţă; 

ţi-a mai rămas un legământ și şansa de-a alege cine să fii când 
urci spre amintirea Lui în camera de sus sau la piciorul crucii în 
genunchi. 

Cine eşti tu ce stai alături de lisus la tainica cină... 

RUGĂCIUNE (ULTIMUL GONG) 

Dacă acum bate gongul de miez de noapte, dacă azi e ultimul tău 


ceas printre noi, culege-ne din agățătorile fantomă, Scoate-ne din 
mulțimea căilor cu mântuiri abstracte Prea mici suntem să-ţi zărim 
frumusețea prea mărunți să cântărim bogăţia darului Tău. Ceasul 
acesta să fie pentru noi. 

DE PARTEA CEALALTĂ A CRUCII 

Am bătut atâtea cuie în crucea Ta încât stă aplecată peste 
întrebările lumii. 

Cuiele prea lungi au trecut de partea cealaltă, ciuruind universul 
relațiilor mele, agățând dureri ca-ntr-un cuier pe care să-l porți singur. 

Cuiele prea lungi au trecut de partea cealaltă și au ajuns în mine; 

Când am vrut să cobor ca să umplu traista cu alte păcate, n-am 
mai putut; 

am rămas țintuit lângă Ține de partea cealaltă a crucii, g 

AGĂȚAT DE ISTORIE 

Sunt un nomad în iureșul timpului împărțit între două 
testamente măsurând, când descult, nisipul devenit timp în clepsidră, 
când cu bocancii grei, stâncile celui mai înalt munte în care s-a nfipt 
arca în cruce. 

Am înnădit nişte fire de-aici cu crâmpeie de veșnicie; 

am împletit zilele mele cu nesfârșşitul de dincolo, cine poate să 
taie funia mea? 


Rămâne puternică sfidând trecerea agăţată de pilonii stâncii 
ce-o urc spre Nou-foarte Vechiul Legământ. 

Sunt doar un nomad agăţat de istoria scrisă de Tine cu o 
frânghie puternică. 

Și tot ce trebuie să fiu eu sunt. 

SIC TRANSIT GLORIA MUNDI 

A fost odată un imperiu cu regina trecând prin odăi să răstoarne 
clepsidre, roți de trăsuri scrâșnind pe pietrișul dinspre poarta boltită, 
cavaleri cu coifuri lucioase în amiaza fierbinte a gloriei, şi nedreptatea 
ițindu-se pe sub portaluri de servi. 

Au mai rămas ruine şi mai încolo câțiva arheologi scotocind 
faimă, cu târnăcoapele lovind un vis trecut de orient. 

A fost odată aici o casă... 

ferestrele mari se deschideau spre mare și | alurile păreau să 
intre cu jind. 

să lovească pragurile, să atingă cu degete ude de spumă 
perdelele verzui cu brocarduri bogate. 

Nu erau zăbrele la geamuri, la poartă, ruginit, se bălăngănea un 
lacăt uitat. 

Pasul ca înspre o oază grăbea spre primire 

Copiii cu fețe de mere coapte alergau desculți prin iarba înaltă și 
culegeau margarete, uneori culegeau maci în lanul de grâu de sub deal. 

Doar scârțâitul cumpenei înspre seară când se-ntorceau vacile 
pe un drum prăfuit ademenea înnoptarea; 

nu-i decât piatră albă, ca un dor decolorat când luna răsare 
peste ceea ce-a fost o casă. 

Drumul uită să mai treacă pe-acolo. 

rădăcini întoarse spre întrebări uscate, și nicio frunză, nici 
sâmbure, nici fruct. 

Astfel gloria lumii trece. 

Doar eu, ascuns în Tine, chiar dacă trec, rămân. 

A fost odată aici un pom... 

Crengile răsucite spre dăruire aplecau un rod pârguit până în 


poală, până în pumn. 

Era semn, era nod dintre cel ce-a trecut și cel care vine călător 
înspre sine, hrănii la margine de drum, de vreme. 

Nod tăiat: 

ROST DE ÎNVIORARE 

S-au crăpat sufletele și mulți s-au înclinat într-o parte când au 
trecut poverile peste ei. Se plâng de angoasă şi roade oricum nu mai 
sunt... 

Mai vezi vreun rost de-nviorare pe Pământ? 

Se scaldă vrăbiile în praful fierbinte cerul e atât de înalt... 

se-nclină pământul crăpat când căruţele-s trase alene de cai 
ostenițţi. 

A secat pârâul din vale; se plâng orășenii de insomnii și teamă 
de infarcturi; recoltele-s compromise cei păgubiţi s-au resemnat 
obișnuiți cu frustrările, cu munca în van. 

Ca vestitor al ploii promise caut să văd cine mai așteaptă după 
aşa o lungă încercare 

JOC 

jelind josniciile jocului aduc jerbe peste jerbe juvenil îmbinate şi 
joncțiunilor acestora mă jertfesc. 

justificare aduc; 

jur pentru adevărul jonglat de tereștri; 

jalnic să cad ca un mic jucător înfumurat, jenant să mă retrag 
când jocul juxtapune o nouă josnicie. 

mai bine renunţ mai bine fără lauri şi trandafiri japonezi 
aprinde foc cu jarul de pe altar, El, Jertfa iată și premiul: 

câştigi doar dacă nu joci jocul dracului. 

FUGA DE SINE 

Liniştea din tine sperie... 

Lovești cu piciorul în pietrele de pe asfalt 

Ca să nu-ţi asculți bătaia inimii, să nu te prăbuşești în prăpăstiile 
fiinţei unde degeaba ţipi fiindcă e pământ virgin, ești singur 

Ecoul însingurării, nu răspunde 

Porţile de la intrare sunt prea înalte Eşti singur. 


E 

ÎNCEPUT DE DRUM 

eleniști -  elenizare evrei esenieni ecumenism epifanie 
escatologie etică etiologie euharistie eclesiologie eros extraecclesian 
nula salus cu cât mai umflat e balonul cu-atât e mai vulnerabil dacă El - 
sfera cunoaşterii tale lipseşte. 

Mai poţi s-auzi un dangăt de clopot ruginit bătând a libertate; 

şi tot mai rar va bate până se va opri. 

Liberi vom fi doar să murim fără să se mai tragă clopotul 

Prigoană... prigoană... 

Ca o părere străbate fărâma de libertate ce încă o am 

Nu e sfârşit de cale abia e început... 

PAȘI PE PĂMÂNT 

VICTORIE 

Cuprinsul numărat în cifre umane pășește în pantofi de damă 
pentru unii, în bocanci de alpinist sau desculț cu pași de japoneză în 
lanul de orez. 

pentru alţii cuprinsul clipelor tale spărgând dangătul trecerii 
vor intra-n necuprins dacă pasul lor măsoară traseul în cruce, sau 
cuprinsul s-ar face şi mai mic până n-ar mai rămâne nimic dacă doar 
pentru sine a păşit pe pământ. 

Conflict permanent în sinele tău, răzvrătire împotriva ta însuți 
război fantezist al nebuniilor când învinge primul „tu” sau al doilea 
„tu”. 

Se notează victorie în cer doar când câștigă 

PA tă 

E VREMEA TÂRZIE 

SOLI DE-O GLORIA 

Nu ştiu care ţi-e numele 

Poate te cheamă loan, sau David, ori Petru. 

Poate ţi-e Scriptura în mână şi-n fiecare seară aplecat pe 
genunchi îți spui rugăciunea. 

Poate ai văzut stelele şi-ai început să numeri strălucirea, 
drumul, căderile. 


Poate te-ai simțit sigur pe temelia de stâncă. 

E vremea târzie se-ntunecă în istorie și nu știu care ţi-e numele 
Dar, oricum, eşti vulnerabil. 

S-au scuturat măslinii. Orbecăind trecătorii Lipsă găsesc larăși 

Dar 

Este 

Oare 

Goală inima Lacrima neplânsă Ochiul uscat? Râu de har Izbind 
nerodirea Aduce noua doxă! 

I 

TIMP NUMĂRAT Mt. 

„* * * x Prin piețe, la colțuri de strada tot mai des se strigă; e 
vremea să răscumpărați pentru cele câteva clipe pe tejgheaua murdară 
rămase o veșnicie se vinde. 

Aicea pe pământ și timpul e muritor se-ngroapă în propriile 
clipe țărână măruntă spulberată prea des adunându-se ca martor 
împotriva celor ce n-au știut să-l răscumpere 

Când veșnicia va-ncepe timpul nu se va mai număra atunci îi va 
rămâne un singur nume: trecut. 

A-mbătrânit timpul. 

plete albe și lungi cine să se-ngrijească de el? 


LEBĂDA ȚIPÂND 

O lebădă ar fi vrut să ţipe... trece durerea și bucuria se duce 
visarea se năruie cum casele cad în cutremur nu mai rămâne nici glorie 
nici tăcerea sură a celor mărunți ar ţipa o lebădă că pământul se trece 
că altul nou e zămislit că oamenii numai guverne vor să schimbe şi-n 
noaptea preşedinţilor se-nghesuie analiștii să spuie că răsturnarea 
urnelor răstoarnă destine atunci când un mileniu pe altul alungă ar 
țipa lebăda căci să cânte nu poate, nu ştie ar striga puternic rămășița 
dacă cineva vocea ei mai aude. 

dar fiecare ascultă printre atâtea țipete doar ceea ce vrea să 
audă... 

NEVOIA DE FERICIRE 

PRIVIRE ÎNTOARSĂ 

Ar trebui să fim fericiți dar nu știm cum. 

Și nu știm zâmbi cu inima, nu știm o vorbă frumoasă să spunem, 
că prea ne-am apăsat unii pe alții, prea aproape am stat rezemați de 
sufletul șubred 

Ar trebui să fim fericiți dar am uitat sau poate nimeni nu ne-a 
învăţat e-albastră, e mare, e caldă, îți dă târcoale prin față, prin spate 
ca să te ademenească... 

ar trebui să fim fericiți măcar noi, cei pentru care S-a plătit Un 
preț 

Un turn căzut n-ajunge să strige că Șiloamul e pentru toţi cei 
care stau în umbra lui, un vas de alabastru nesfărâmat, filacterii mai 
late, rugăciuni lungi o mahramă acoperind un chip doar ca să fie un 
semn mântuitor falsă înșelăciune. 

Stăm sub niște conveniențe ce nu mântuiesc ci taie privirea lui 
Hristos căutând să străpungă cu două tăiușuri în piept legalista inimă. 

La umbra templului e gata mielul de jertfă 

dar 'nainte de a-l străpunge 

nainte de a-i picura sângele-n străchini el fuge căci Cel de Sus 
atârnă pe cruce. 

E prea târziu pentru forme. 

Lumina a venit s-alunge umbra 

Templului, a Șiloamului a năfrămilor cu arhaicul lor limbaj fals 
bănuit printre rânduri, s-alunge întunecimea îndreptăţirii de sine 

E vremea privirii întoarse dinspre noi spre cruce. 

PARADĂ 

S-au gătit pământenii în straiele de sărbătoare şi fug la biserică 
să înconjoare clădirile a-nviere, să-şi ducă bucata de paşte, sau să cânte 
o colindă de naștere. 

S-au gătit pământenii în straiele de sărbătoare purtate de Paşte 
şi Crăciun, calcă nedeprinși, în costumele demodate. 

S-au gătit pământenii în straiele de sărbătoare ca să-l învie încă 


o dată pe Hristos să-l nască de Crăciun, şi ce folos? 

S-au gătit pământenii în straiele de sărbătoare şi nu văd că sunt 
goi. 

ZIDIRE ÎMPREUNĂ 

Nu doar cetăţile se construiesc. 

Priviți-ne, priviţi-vă: 

se construiesc destine piatră cu piatră 

Eu mă construiesc pe mine și pe voi ne construim reciproc cât 
timp nu se fărâmițează dragostea. 

Nu numai casele se construies Ne clădim cu paşii cărarea - pe 
care poate îngerii se plimbă construim leagăne pentru Noul Născut 
cruci și morminte cu pietre rostogolite de biruinţă; 

dar construim prin credinţă intrări triumfale în cetate, dăruire 
în umilință şi dreptate... 

Căci nu numai casele de zidesc 

TRIŞTI IMIGRANȚI 

Trişti imigranţi din hotar în hotar, fără să-şi afle țara. 

Ei nu-s călători, nu văd răsăritul soarelui nici în picătura de rouă 
de pe bocanc, nu numără lunile pline, florile de colţ de pe stâncile 
încercărilor, înțeleg doar ispita alergării 

Inimi ne-ntoarse spre inimi, înglodaţi tot mai adânc în rătăcire 
căutând scânteierea ce nu e sădită în țărână, iubind un cămin ce nu 
poate fi zidit pe temelii de nisip. 

Trişti imigranți fără de patrie când ei sunt cetățeni ai unor alte 
lumi. 

ANOTIMPUL ÎNVIERII 

Anotimp al întâlnirilor când țara mea coboară printre 
pământeni ca un ținut al iubirii risipit cu dărnicie. 

Credeam că anotimpul învierii e cel mai frumos că atunci când 
înfloreşte câmpul e timpul iubirii, dar astăzi cred într-o țară și-un alt 
timp. 

E-un anotimp al cărărilor apropiindu-se uşor o vreme când 
înăuntru se întâlnesc priviri şi gesturi, când se naște o nouă ființă, când 
din doi rămâne unul singur, Răstignit. 

Timp al contopirilor în faţa altarului într-un templu al dăruirii 
unde clopotele bătând ascunse sub pleoape, trădează răspunsul pentru 
o veşnicie. 

Îi 

CA UN COPAC 

Ca un copac prăbuşit peste noapte, lemn pentru foc mai găsești, 
e inima goală gândurile, scoarță bătrână, fără îmbrăţișarea pământului. 

Păduri de copaci căzând ca-ntr-un domino uriaș. 

Cum mama îşi ține pruncul strâns în iubire cei ce nu s-au 
semețit până la cer ar mai putea fi salvați până Stânca Eternă se află 
sub pădurile noastre încleştând a primire. 

DOAR DACĂ 

TURCOAZ 

Roadă necoaptă atârnă în unii s-a prea copt în alții și-a căzut 


sfărâmată pe caldarâm rămânând copacii despuiați. 

Roadă se cheamă roadă doar dacă hrăneşte pe alții. 

Crâmpei de turcoaz printre căderi ruginii printre îngălbenitele 
treceri... 

crâmpei de turcoaz ca un petec de viață întârziată printre 
grăbitele dureri spre morminte. 

MAREA GADAREI 


TOAMNĂ LA CLUJ 

Trecem pe Marea Gadarei de ani de zile şi încă dincolo nu am 
ajuns vâslim de decenii, contemplăm, ne-odihnim câteodată în 
creștinismul nostru comod apoi speriaţi de-aţipire reluăm plutirea 

Stângaci. 

Trecem de ani de zile pe Marea Gadarei și încă nu-L 
recunoaștem pe lisus îl vedem ca pe-o nălucă, nz sfătuim, ne-ntrebăm 
cine-o fi, îl vedem dormind printre noi dar prea rar cerem să 
liniștească fu. tuna. 

Suntem niște navigatori fără să ştim pe cine purtăm în Corabie. 

S-a veştejit toamna şi cade moartă peste orașul meu spălat 
rareori Ploaia plângând curăţă trotuarul pustiu, inima singură. 

CROMATICĂ 

Auzi cum crapă mugurii şi vezi cum se-mbulzesc să își arate 
floarea să-ţi legene frunza în palmă să-ți picure rouă pe pleoape să-ți 
ademenească un zâmbet. 

Parc-ar dori să te-ncunune cu semnele primăverii pe frunte, pe 
brațe, să-ți desfacă pieptul și să-ți sărute inima să te-nveşniceze în 
primăvara aceasta năvalnică, şi atât de pudică, asemeni fecioarei în 
mersul printre copaci și livezi. 

Oh, da, uneori am privit-o pe străzile oraşului meu împrăștiind o 
mână de frunze, un braţ de culori, o ploaie de aur peste trecători. 

AŞTEPTARE 

Ulciorul îşi așteaptă izvor o corabie caută marea să-i dea şansa 
plutirii. 


lumea în flăcări așteaptă acel plâns care poate să-l stingă. 

Imperiul inimii nu are împărat soarele-şi caută umbra 
echinocțiul anotimpul, vremea 

Terra incognita cheamă descoperitori pietrele cresc, cresc 
şi-aşteaptă să devină pâine celui găsit credincios. 

PEISAJ DE TOAMNĂ 

Mi-ai îngălbenit copacii, toamnă, şi-ai semănat atâta-nfrigurare 
printre noi. 

Picurii tăi cad oblic încât nici nu știu când plângi tu, când 
plângem noi... 

Mi-ai despuiat pădurile şi ai lăsat să cânte corbii, mi-e sufletul 
de ei legat când ştiu că totul trece, şi verile, şi visele, şi doar 
singurătatea stă ca prieten, ca duşman, aşezând scara să te cobori în ea 
ca-ntr-o nouă, veche toamnă. 

Mi-ai  îngălbenit zâmbetul, şi-adesea întreb de-oi 
apuca-mprimăvărarea ce-o aştept înveşnicind în suflete netrecerea. 

Încă mai cred, mai cred... 

VARĂ SUEDEZĂ 

Mireasma nopţii nenăscute caută liniștea-n această vară 
suedeză când soarele apune și răsare în același ceas. 

Zbuciumul meu caută liniştea născută şi ucisă în aceeași clipă 
câns speranţa frântă loveşte aripa ce s-ar putea 'nălţa spre liniştea Lui 
- Dar vara aceasta suedeză îmi smulge crudă minunea crepusculului 
înserării ce parcă întârzie să vină. 

Știu, eu sunt de vină, doar eu secerător în amiaza fierbinte 
dormind în holdă... 

VOCEA MĂRII 

Se-aude îndepărtata voce a mării și numeri în gând fiecare talaz 
plesnind a spulberare. 

Clinchetul clopoţeilor crescând în iarbă o nouă melodie 
fredonează; 

lar dacă în taină cobori simți cum pietrele cresc în sânul 
pământului. 

Adesea îți modelezi tăcerea a împăcare şi nostalgia frunzei în 


toamnă spre renunțare nu ţi-e străină. 

Nu, de-o vreme nu mai fugi de tine, de gândurile tale, ci așezat, 
le cureți, le pui în ordine, şi ştii că ești acasă la tine, în inimă. 

Aflase mai înainte Veneticul din cer popas. 

L 

PEISAJ DE PRIMĂVARĂ 

Viforul vuieşte în sufletul bolnav și viforul vuieşte în câmpul 
nocturn o ninsoare-n cenușă s-așterne pe inimă cum gheața de-afară 
pare să nu se mai topească nicicând. 

În rotiri de clepsidre răsturnatele vremi se perindă izbind în ce-i 
vechi, izgonind ne-mpliniri, sfidând bolnave troiene; 

un fir atras, împins cu multă forţă, un fir de viață sparge crusta 
de gheaţă a lumii fuge Maria de lângă piatra cuvântului să ducă vestea 
ca susur blând cântat 

A 

ce creşte-n osanale: 

Domnul a înviat 

Domnul a înviat în inima mea. 

SFÂRŞIT DE IUNIE 

Era iunie. 

Se coceau cireşele mari, pietroase, ispititoare 

Era sfârşit de iunie și soarele strălucea alb promițând o vară 
lungă. 

El trebuia să treacă pe partea cealaltă a lacului el trebuia să 
treacă în moarte. 

Tânăr, abia-i tecuse primăvara, abia intrase în iunie, fără să-și 
mai trăiască vara. 

Dar nu-i era frică pentru lunga vară pierdută, scurtată înainte de 
vreme. 

Zâmbea celuilalt mal - veșnicia. 

Aicea pe pământ era iunie obsedant de ispititor Cel care nu-l 
înțelegeau îi tânguiau tinerețea. El era tăcut ca o seară blândă de iunie. 
Ştia că nu pierde nimic. Vâslea încet spre dincolo și aştepta aștepta 
veşnicia. 


METAMORFOZĂ 

Un nou anotimp s-a scurs în pământuri doar noi aceeaşi am 
rămas; 

nu schimbă durerile echinocțiul de primăvară nici sufletul, nici... 

trece vara cu câţiva secerători; 

noi la fel vom rămâne, nemișcați pe mișcătoarele nisipuri, în 
uriaşa clepsidră, îmbătrânind pe dinafară şi pe dinlăuntru; 

rămâne doar un vis că viaţa e a noastră. 

Când vin ninsorile celeste cu petece de miei de nu ne vor găsi 
schimbaţi, vom fi doar scrum. 


m în O 

O: 

RETORICĂ 

Te-am privit și lanțurile au căzut. 

M-a strigat o ispită şi mi-am întors o clipă privirea, suficient să 
fiu din nou rob. 

Libertatea, Robia, ce sunt? 

Ochii mei înspre Tine sau dinspre Tine întorși îmi trasează axa 
de fiu sau de rob. 

I 

RUGA 

DINCOLO DE MINE 

Izbăveşte-mă dar nu de dușmani izbăveşte-mă dar nu de rele, 
izbăveşte-mă dar nu de prieteni, nici de dureri izbăveşte-mă de mine, 
Doamne. 

Doftana zidurilor mele îmi devorează fiecare vis retează 
încrederea căzând ca o prepeliță lovită de glonț urmărită de-un câine 
brațe puternice zdrobind în pumni iubirile și paşi mari inimi de 
cremne încrucișându-se a săbii ruginite tradiții - în veşminte largi 
cuvintele lor fără ascuțiş își ițesc rostul trecut 

Roadele făgăduinței le presupun dulci și mari încât nu pot să le 
car mai departe; 


bobul de strugure creşte, crește, până încap cu totul în el. 

Ţinutul lor e dincolo de zid, de piatră, e dincolo de mine şi de 
necredinţă. 

POVESTE 

lubim timpurile vechi... 

bunicii ieșeau de cu zori cu coasa, cu sapa, cu calul.cu grapa... 

frământa pâine bunica în cuptorul de lut cozonacii miroseau a 
scorţişoară pâinile creşteau, până umpleau săptămâna. 

osteniți se-ntorceau de pe câmp izvorul ducea praful trupului 
adesea cântau erau fericiţi. 

pare să fie poveste viața fără reclame, fără somnifere, ritmul 
muzicii noastre nenăscut, ultimul tip de detergent, lenjerie de mătase, 
parfumuri de marcă... 

numărau lipsă timpurilor vechi... 

pare să fie poveste că erau fericți iubim timpurile vechi serile 
lungi de iarnă cu Biblia pe masă abia silabisind adevărul iubim 
timpurile vechi astăzi cânt toate le-avem pare să fie poveste că 
supraviețuim printre atâtea luxuri ucigașe amestecate cu esențiale 
lipsuri. 

lubim timpurile. 

AUTOPORTRET 

Sunt bota hainal, doar câteva boabe de nisip într-o clepsidră 
gigantă cât zece litere numărând într-o împărțire pe cele două pietre: 

patru şi şase rând pe rând cazând până nu mai rămâne niciuna, 
nici eu și „hainal” devine auroră, apoi amurg, crepuscul. 

Atunci când se-ntorc păstorii cu turmele înspre seară ca să se 
culce târziu s-ar găsi cineva să rostească: 

a fost o fată, nici nu mai ştiu cum o cheamă - și ce dac-a fost? 

Ce e pentru ei, pământeni, un trecut indiferent, pentru El e 
veşnic prezent. 

DISTIH MAMEI MELE 

RUGĂCIUNE 

Mi-e dor să fiu copilul tău necrescut încă. 

Ajută-mă să mă ridic peste necredință prin atingerea Ta. 


Să cred că dimineţile cețoase mai pot să aducă zile cu soare. 

Să cred că zbuciumul nopţii mai poate transforma răsăritul. 

Atinge-mi sufletul. 

Voi turma în foc tot ce nu poate fi jertfă. Voi pune pe altar tot ce 
dorești. Numai atinge-mi sufletul. 

Se-aude cântul barbarilor se-apropie foc nesfințit dar atinge-le 
numai sufletul și vor jertfi adevăr. 

Nu pot să cred în ordine forțată nu cred în pacea impusă. 

Nu cred în credința zdruncinată de-aceea atinge-mi sufletul. 

Privindu-mă să te văd în mine trăind să mă văd în dragostea Ta 
aşteptând. 

RUGA COPIILOR 

Îngerii cunosc ruga copiilor când lângă pat genunchii lor se 
pleacă. 

cunosc negarea visării când fiecare zbor şi zvâcnet de-aripă te 
cheamă îngerii știu apăsarea sub inimă când lângă durere luminie se 
năruie neputincioase văd murmurul izvorului înnoptând sub geana 
încrederii aplecaţi spre coborâşul celuilalt mal. 

Îngerii nu cunosc acea vreme când întâlnindu-i noi vom 
cunoaşte îngerii. 

ISPITĂ 

Ai intrat iute şi pe furiș acolo unde păzisem uşa 

Ai tecut pragul cu mine şi pe când aș fi vrut să închid, te-am zărit 
tolănit pe un loc interzis, descoperindu-mi neputința. 

Ce-aș fi putut să schimb? să nu te fi privit, să-mi fi negat bătăile 
inimii, să fi şters surâsul, ca o panteră, blândă totuși în fiecare clipă 
felină, cum aș putea alături de tine să-mi liniștesc cunoştinţa, cum aş 
şti că n-ai devora clipa de-ncredere şi-apoi să te-ntorci în stepele tale 
ca rege fără regină? 

Cum aş şti că blântețea de serv n-are pretenții de domn ci 
rămâne supusă până la renunțare. 

Ce faci aici față în față cu mine, un univers străin, implacabil 
redus la rutină. 

Ca vultur în zbor întâlnit în furtună se-ntoarce spre cuib, 


sufletul, spre cuibul zidit pe Stâncă. 

ÎMPLINIRE 

Albastru alintând pământul gol, din care m-am născut și-n care 
mă întorc, ocean al fără-de-sfârşitului în peregrinele visări, liniștea 
portului adormit în atingerea de nisip talazuri sparte în alb culori 
ivorii picurând și zâmbet gălbui de lună nouă o aripă de Icar urcând 
spre atracţii fierbinți ulcioare sparte din nou la izvor - toate le ştiu 
așezate în mine, în om. 

AM FUGIT DE PE CRUCE 

Am vrut s-alerg, să dorm, să cânt în gamele mele, să lovesc cu 
irişii sau cu pumnul, să lupt cu Tine împotrivindu-mă pietrelor, să mă 
trântesc în lanuri ca propriul meu învins și învingător. 

N-am vrut să renunţ la mine, să fiu străpuns, și-am fugit în clipa 
răstignirii de pe cruce de-aceea ești acolo Tu. 

PAS NESIGUR 

Atâta tristeţe s-a strâns în pieptul meu încât dacă s-ar sparge ar 
umbri privirile copiilor. 

Cum aş putea să râd când atâta durere îmi striveşte iubirea... 

Dacă m-aș abandona la un colț de început. 

uitat într-o filă de scriptură prins în cuibul unei promisiuni 
poate aș scăpa de durerea lumii pierdute şi-aș rămâne cu Tine. 

dar abia am învățat primul pas al renunţării și e mersul încă atât 
de nătâng... atât de nătâng. 

Dincolo de mine 

Cunosc o cale, o fereastră prin care pot păşi; iubind cu fervoare 
ceea ce-i dincolo de zidul ființei mele voi deveni transparentă. 

SANCTUAR 

Am adormit pe temelia templului început... 

Erau așa de mulți pe schele, nici firea pământească nu 
mă-ndemna prea mult... 

mi-a fost incomod când zâmbetul ironic mă bulversa printre 
victimele unei ordini demodate; 

cu teamă am mai pus o piatră şi-am renunțat să mai ridic altar, 


să hotărăsc un timp s-aprind o candelă ca să mă-nchin în sanctuar. 

Am adormit pe temelia templului fără s-o termin încrezător că 
trebuie să fiu acolo în locul prea sfânt chiar fără chivot şi fără prezenţa 

Celui sfânt. 

Am adormit ziditor nesocotit şi dacă cineva nu mă va trezi 
curând, posibil să fie prea târziu să termin templul Duhului Sfânt. 

IATĂ-MĂ 

Unde ești? 

Ascuns ca la-nceput printre arbuști şi frunze, în spatele pomilor, 
pitit printre reproşuri şi angoasă. 

Unde ești? 

Goliciunea sufletului îl mână să-și acopere ruşinea cu frunze 

Unde ești? 

Vocea divină mângâie înserarea: 

nu condamnă nu judecă, cheamă blând; 

Poartă pe aripi o haină ce poate s-acopere neputinţa. 

Tresare omul sub foioasele veștede. 

Oare să lase vocea, destrămându-se să plece-n depărtare ca 
norul alb pe cerul albastru în amiaza de vară? 

Poate oprit din fuga-i nebună spre ruină și disperare va putea 
de aproape să-L vadă și picătura iubirii să umple netrebnicia cu 
binecuvântare. 

Unde ești? 

Răcoarea crepusculului mireasma prezenței Sale răspândind 
primeşte răspunsul reîntoarcerii fiului rătăcit 

Unde ești? 

lată-mă, aicea sunt. 

GENERAȚIE 

Am crescut împreună cu narcisele galbene cu plopii și sălciile 
sădite de tata la marginea pârâului, sunt contemporan cu surâsul 
seminţelor care apun ca nişte aștri spre noi galaxii. 

M-am făcut mare împreună cu îngerii și ei mă așteaptă la colţuri 
de vreme să-mi țină umbrela când plouă durere; 

M-am născut și-am murit împreună cu lisus, cu narcisele 


galbene și cu îngerii - de-aceea trăiesc. 

POEM 

În vasul profan ce-l strâng între degete se unduie sacru chipul 
Tău, Doamne. Eu sunt poemul, eu sunt poemul scris pe palmele Tale. 

BABILON 

S-a prăbușit orașul meu vitreg cu turnuri și murdare cafenele, 
s-a prăbușit în gol din suspendarea de noroi... 

doar câţiva rămaseră în aer, liberi de zid și de ispită urcând pe-o 
invizibilă verigă spre nori, spre stele, urcând spre Oreon. 

APUSUL COPILĂRIEI 

Am crescut şi nu mă mai joc cu îngerii şi știu că de joaca mea li-e 
dor; 

li-e dor să fiu cu ei tot mai tare tot mai înalt tot mai sfânt tot mai 
îngeresc. 

ALTER EGO 

Aţi încercat să mă puneţi într-o ramă să mă strângețţi în cercuri 
să-mi sugrumaţi crezul. Încrederea, timpul şi exuberanţa într-un haos 
al convenienţelor. 

Prin cuvinte și priviri mai grăitoare decât v-ar fi permis 
fățărnicia, cu manuale de organizație aplicate în avantajul puterii, ați 
luptat să mă scoateţi după tiparul ştiut de voi, și-apoi după perioada de 
incubație, plini de importanță s-arătaţi cu degetul, ce pui de năpârcă 
asemănătoare vouă sunt. 

Dar nu-ncap în ramele voastre nici în acele găoace, nimfe ale 
unor viermi de mătase, din firul cărora să ve-mpletiţi hainele de rabini 
înţelepţi. 

Sunt prea strâmte, vederile voastre... 

Aleg singurătatea libertății mele 

Și rămân cu mine însumi ca toţi cei care în casa lor n-au fost 
primiţi şi înţeleși. 

VASUL CU MIR 


Sunt astăzi o Marie cu-n vas de alabastru spart. 

„S-au ridicat Împărății şi au căzut împărății, monarhi s-au 
perindat după monarhi. 

Maria stă veghind peste vecii cu-n vas de alabastru spart ca un 
zălog al învierii din mână-n mână dăruit spre alte învieri. 

În timp ce-mpărăţiile se trec şi numele monarhilor se uită 

Marie tristă 

Marie fericită mireasma mirului așteaptă 

s-a spart un vas demult și ne-nţeles de ei, parfumul i s-a scurs 
iubirea Lui nemărginită povestind, iubirea Lui pentru pământ. 

Ca un zălog e astăzi vasul ei în mâna mea. 

E spart şi gol. 

În inimă este mireasma. 

VIS PROFAN 

Luna era aşa de mare încât îndrăzni să spargă geamul în țăndări. 

Seara verzuie am înţeles că urma să înflorească într-un trandafir 
dar a zburat o egretă şi-atunci toţi trandafirii au fugit picurând în urmă 
tăcere. 

Oare unde să te caut simplă bucurie, când stelele coapte pe 
ramuri cad pe covor fără să înspăimânte, fără să frământe cumva 
durerea stelelor eterne căzând, tăiate gâturi de lebede albe; 

şi-atunci văd o nouă floare 'nflorind e răsăritul de soare ca un 
mac purpuriu. 

Aş vrea s-adun cioburile să pun macul în vază cu apă puţină, dar 
iată, toate-au trecut, e ziuă. 

Aş vrea să mă trezesc să mă trezesc în dimineața pasului spre 
mine înmugurind un mac de purpură în veşnicie. 

SCULPTÂND IUBIRI 

Dacă eşti sculptor al inimilor nu ţi-e teamă de înţelesul iubirii, al 
imaginii noi, ci gata să aprinzi pustiurile, în palmele Lui birui cu 
gingășie deşertul până când inimile la orizont înfloresc ca-ntr-o oază. 

PREA TÂRZIU 

N-am lăsat pe nimeni să intre-n liniștea nopților mele; am 
zăvorât toate surâsurile, am înrobit privirile ca nu cumva să păşească 
cineva în inimă. 

Când tobele au bătut şi fiecare dor cânta când au înflorit 
suspinurile a primăvară pregătite să-ntâmpine nepoftitul ce să-și 
deşarte întregul bagaj de bogății. 

am negat fiecare chemare le-am astupat cu teroarea posibilelor 
decepţii până s-au spart... 

şi-am rămas singur. 


dacă neliniştea creştea valuri de-angoasă, mareele inundau 
castelele de nisip, vrăjmășia dacă zdruncina temelia, zâmbeam timid 
trecătorilor, zâmbeam minţind ca să nu privească în mine... 

şi-am rămas singur netulburat, un bust cioplit. 

Când am deschis ferestrele și-am spart zăvoarele, când am făcut 
curat şi lumină, când am plâns bucurându-mă de cei ce-ar putea să 
vină iubind am rămas singur, un bust cioplit. 

trecătorii trecuseră, trecuseră și îngerii şi era prea târziu. 

LANȚUL 

Lanț răsucit pe un deget ca un inel verigă a vieţii, verigă a 
morții. 

lanţ pe o mână brățară a vieții brățară a morții. 

lanţ răsucit în jurul gâtului robie spre viață robie spre moarte 
când nu mai rămâi nepăsător ci provocat să alegi până nu se strânge 
puterea strangulând orice voință, lanțul nu ucide ci doar într-o grădină 
te leagă ca pe-o legumă cu rădăcini nu prea adânci. 

Nu-i pasă de tine nimănui inofensiv rămâi, legumele nu luptă... 

MORA 

Cuvintele s-au prins într-un legământ să-și cânte mesajul prea 
rar auzit de cei cu stranele inimilor rupte; 

să-şi plângă lacrima plânsă pe dinlăuntru - pentru că trupul lor 
lasă umbre şi nimeni nu s-a văzut să şteargă lacrima Cuvântului. 

S-au prins cuvintele într-un legământ ca într-o horă ce nu poate 
fi ruptă decât de cei ce văd 

Cuvă itul cu inima și-i urmeaz” rostirea. 

LUMINĂ CLOCOTIND 

Tu ești prisma prin care lumina albă se întoarce în noi când 
galben şopteşte a rugă și verde atrage spre doruri eterne; 

În țipătul roşu invocând veşmânt de albă aripă indigo de cruce 
înaltă se pleacă; 

străjuind un blestem limitat umbreşte molcom albăstrui 
acceptarea divină. 


FALSĂ GEOMETRIE 

Visez către sferele dragostei Tale când rame umane cu unghiuri 
obtuze, și colțuri amare cu laturi inegale construiesc șui acoperișuri 
fantomă care acoperă încrederea. 

Am să sar din această geometrie cu rădăcini babiloniene şi-am 
să fug în pustiu, beduin cu turma de capre descoperind spre Qumran 
adevărul în suluri şi-am să uit acoperișurile alunecând spre închisori. 

Cresc sub soarele Tău răsărind și apunând nepărtinitor peste 
cei buni și peste cei răi. 

Tu ești coliba mea geometrică 

Ca un triunghi înscris într-o sferă. 

CIOBURI ÎN SFERĂ 

S-a spart sfera din palmele Tale şi-ai lăsat-o să cadă. 

N-ai vrut s-o prinzi pentru că cei aflaţi în palmele Tale au vrut să 
pășească spre alte cunoașteri. 

S-a sfărâmat sfera în cioburi; 

Şi fiecare aleargă spre aceeași falsă cunoaștere. 

Tu, aplecat peste noi, ne aduni să refaci oglinda chipului Tău 
care n-o să mai fie dintr-un singur cristal rotunjit; 

cioburi mulțime, ca un mozaic potrivit minunat de palmele Tale 
străpunse în tăioasele colțuri, vor oglindi fiecare chipul Tău când Te 
vei privi în sfera din palme. 

CIOBI 

Tumult al neiubirilor devenite iubiri potop al iubirilor 
transformate în neiubiri o inversare ce odată neverosimilă părea s-a 
nfăptuit şi par să fie atât de aproape acele transcendenţe celeste când 
om fiind te-a înfiat Dumnezeu. 

CIOB II 

Dragostea nu cere mult timp să se nască așa cum pâinea 
cunoaşte calea spre cel flămând, aşa cum ecoul urmează cântării, 
dragostea trece prin văi şi prin munți, prin suflet și inima până din doi 
rămâne unul. 

CIOB III 

Asemenea copilului necunoscând o lume, asemenea ulciorului 


fragil ce poate fi spart la orice aplecare spre izvor asemenea templului 
susținut de stâlpi ce nu se văd aşa este iubirea Ta curată, gingașă, dar 
susținută de sus. 

CIOB IV 

Suflet tomnatic căzut printre ramuri ca frunza gălbuie - poţi să 
te-ntorci transformat într-un verde al ținuturilor binecuvântate doar 
dacă mori 

Eden căzut nu într-o pasăre Phoenix nu într-un cerc de 
reîntoarcere ci doar într-o îngălbenire ireversibilă dacă de ramură 
te-ai desprins. 

CIOBV 

Sămânţa absoarbe materia din jur ca s-o transforme în arbore 
să nască frunze și flori; 

omul absoarbe dragostea ca s-o transforme în contopire, ca să 
rodească fructe ce-or trece dincolo de existența prezentă. 

CIOB VI 

Semănător cu traista în spinare aruncând semințele patimilor 
răspândind nesiguranţă şi teamă, incertitudine și îndoială culegător 
dacă vei fi în Ziua Aceea ce vei culege oare? 

CIOB VII 

Eşti modelator al inimilor când înțelesul iubirii e imaginea 
nepitită în vreo închisoare lăuntrică, reuşind să copiezi o contopire, o 
relaţie, să faci unul din mulți, ascunși în El. 

COLECȚIA POESIS 

Acest volum prilejuiește întâlnirea cu poezia autentic religioasă. 
Nu neapărat în sens dogmatic, deşi autoarea vădeşte o lectură 
apropiată a Bibliei, ci în acela mai important al unei conștiințe și 
sensibilități contemporane ce se caută pe sine, căutându-L pe lisus, cu 
sinceră şi dureroasă ardoare. 

Fapt cu totul notabil, limbajul poetic este modern, încorporând 
cu supleţe și firesc terminologia și simbolistica biblică. 

Hanna Bota este o voce poetică distinctă, plină de miez, într-un 
context în care, nu de puține ori, poezia actuală se limitează la 
experimentul steril. 

